西湖山下梅花塢行可里許至陳御史園亭
作者：周紫芝
朝代：宋

paragraphs: 倦客厭卑栖，白日坐飄忽。
呼我同舍郎，緩策扶勃窣。
緣山得人家，附影蔽深樾。
湖水一鏡明，梅花千樹發。
扶疏弄清影，仿彿見羅襪。
凄迷香霧中，身已在月窟。
窮探意未已，取徑無詰屈。
誰家歌舞園，花亂竹復密。
御史投紱餘，課豎種梨栗。
吾曹不解事，尚此學操瑟。
當從漢陰人，抱甕日搰搰。